
Az 52 hetes csúcs jelenségének vizsgálata a Budapesti Értéktőzsdén

Kulcsszavak: 52 hetes csúcs; kereskedési stratégia; horgonyhatás; részvényhozam
A tanulmány az 52 hetes csúcs jelenségét vizsgálja a Budapesti Értéktőzsdén 1994 és 2023 között kereskedett valamennyi, forintban denominált részvény körében. A jelenség lényege, hogy az adott hónapban 52 hetes csúcsukhoz közeli áron kereskedett részvények az empíria szerint számos tőzsdén jobban teljesítenek az attól távolabbi áron kereskedettektől az elkövetkező időszakban. A tanulmány célja kideríteni, hogy megfigyelhető-e a BÉT-en az 52 hetes csúcs jelensége, illetve, hogy profitábilis-e az arra építő kereskedési stratégia.
A vizsgálat elvégzéséhez valamennyi részvény az adott havi záró ár 52 hetes csúcshoz való közelsége alapján besorolásra került a Győztesek (felső 30%), a Köztesek (középső 40%) és a Vesztesek (alsó 30%) kategóriákba. A tanulmány két eltérő megközelítést alkalmaz a jelenség vizsgálatára: leíró statisztikai elemzést és a kereskedési stratégia szimulációját. A leíró statisztikai vizsgálat során valamennyi vizsgált részvény-kategória 1, 2, 3, 6 és 12 havi hozama kerül kiértékelésre teljes és trimmelt adatsoron. A hozamok és a közelség kapcsolata lineáris regresszióval kerül kivizsgálásra. A tanulmányban vizsgált kereskedési stratégia az adott havi Győzteseket, ill. Veszteseket vásárolja, majd súlyozatlan portfólióban 6 hónapig tartja, végül eladja.
A teljes adatsoron a Győztesek hozamai minden vizsgált lejáraton szignifikánsan pozitívak, azonban a Vesztesek átlagos hozama egyértelműen dominálják azokat. Ez ellentétesen igaz a medián értékekre. Az 52 hetes csúcshoz való közelség és a hozamok közötti kapcsolat a teljes adatsoron negatív, míg a trimmelt adatsoron szignifikánsan pozitív. A meglepő eredményre magyarázat lehet a reverzió jelensége, illetve a Vesztesek körében gyakrabban előforduló kiugró hozam-értékek.
A vizsgált kereskedési stratégiák átlagos hozamai között és a BUX indexhez viszonyítva nincs szignifikáns eltérés. A szimuláció kumulált hozamai szerint nem állapítható meg egyértelműen egyik stratégia dominanciája sem hosszú távon – eltérő időszakokban eltérő stratégiák teljesítettek jobban. A Győztes stratégia kumulált hozama pozitív, bár meglepő módon a Vesztes stratégia jóval felülmúlja azt a 2017 és 2023 közötti időszakban. Ennek hátterében is a reverzió jelensége állhat.
A vizsgálat alapján nincs egyértelmű bizonyíték az 52 hetes csúcs jelenségének létezésére a BÉT-en. Bár az arra építő stratégia profitábilis, azt számos időszakban dominálja vagy a BUX index, vagy az ellentétes kereskedési stratégia.



